SPRÁVA KOMISIE EURÓPSKEMU PARLAMENTU A RADE

o výkone právomoci prijímať delegované akty udelenej Komisii podľa nariadenia Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny

1. ÚVOD

Nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny , ktorým sa zrušilo nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín a nariadenie Rady č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín , je základným aktom pre systémy kvality EÚ pre poľnohospodárske výrobky a potraviny. Týmto nariadením sa zlepšil a aktualizoval rámec na ochranu a podporu kvality poľnohospodárskych výrobkov. Konkrétne, rozsah ochrany sa rozšíril na nové výrobky, niektoré definície boli zosúladené s Dohodou TRIPS (Dohoda o obchodných aspektoch práv duševného vlastníctva), zvýšila sa ochrana, zefektívnili sa registračné postupy a postupy prijímania zmien, používanie symbolov chránené označenie pôvodu (CHOP), chránené zemepisné označenie (CHZO) a zaručená tradičná špecialita (ZTŠ) sa stalo povinným pre výrobky s pôvodom v EÚ, posilnil sa systém ZTŠ, objasnili sa pravidlá o kontrole a zaviedol sa systém pre nepovinné výrazy kvality.

V článku 2 ods. 1 druhom pododseku, článku 5 ods. 4, článku 7 ods. 2 prvom pododseku, článku 12 ods. 7 prvom pododseku, článku 16 ods. 2, článku 18 ods. 5, článku 19 ods. 2 prvom pododseku, článku 23 ods. 4 prvom pododseku, článku 25 ods. 3, článku 29 ods. 4, článku 30, článku 31 ods. 3 a 4, článku 41 ods. 3, článku 42 ods. 2, článku 49 ods. 7 prvom pododseku, článku 51 ods. 6 prvom pododseku, článku 53 ods. 3 prvom pododseku a článku 54 ods. 2 prvom pododseku nariadenia (EÚ) č. 1151/2012 sa Komisia splnomocňuje prijímať delegované akty s cieľom doplniť nariadenie (EÚ) č. 1151/2012, pokiaľ ide o tieto otázky (porgadie podľa uvedených článkov): zoznam výrobkov uvedený v prílohe I k nariadeniu (EÚ) č. 1151/2012; obmedzenia a odchýlky, pokiaľ ide o zdroj krmív v prípade CHOP a pokiaľ ide o zabíjanie živých zvierat a zdroje surovín v prípade CHOP alebo CHZO; pravidlá obmedzujúce informácie obsiahnuté v špecifikácii výrobku CHOP a CHZO, keď je takéto obmedzenie nevyhnutné na predchádzanie príliš rozsiahlym žiadostiam o zápis do registra; stanovenie symbolov Únie pre CHOP a CHZO; ďalšie prechodné pravidlá pre CHOP/CHZO s cieľom chrániť práva a oprávnené záujmy príslušných výrobcov alebo zainteresovaných strán; ďalšie podrobné údaje o kritériách oprávnenosti ZTŠ; pravidlá obmedzujúce informácie obsiahnuté v špecifikácii výrobku ZTŠ, keď je takéto obmedzenie nevyhnutné na predchádzanie príliš rozsiahlym žiadostiam o zápis do registra; stanovenie symbolov Únie pre ZTŠ; ďalšie prechodné pravidlá pre ZTŠ s cieľom chrániť práva a oprávnené záujmy príslušných výrobcov alebo zainteresovaných strán; podrobné pravidlá týkajúce sa kritérií pre nepovinné výrazy kvality; vyhradenie dodatočných nepovinných výrazov kvality, stanovenie podmienok ich používania a zmenu týchto podmienok; výnimka z podmienok používania nepovinného výrazu kvality „horský výrobok“, najmä pokiaľ ide o podmienky, na základe ktorých je povolené, aby suroviny a krmivo nepochádzali z horských oblastí, podmienky, na základe ktorých je povolené, aby sa spracovanie výrobkov neuskutočnilo v horských oblastiach v zemepisnej oblasti, ktorá sa vymedzí, a vymedzenie uvedenej zemepisnej oblasti; stanovenie spôsobov výroby a iných kritérií, ktoré sú relevantné pre používanie nepovinného výrazu kvality „horský výrobok“; stanovenie dodatočných pravidiel určenia druhového postavenia druhových výrazov; pravidlá pre rozhodnutie o používaní názvu odrody rastlín alebo plemena zvierat; pravidlá pre vnútroštátne námietkové konanie v prípade spoločných žiadostí týkajúcich sa viac ako jedného národného územia a doplnenie pravidiel postupu podávania žiadostí; doplnenie pravidiel námietkového konania; doplnenie pravidiel pre postup podávania žiadostí o zmenu a doplnenie, a to aj v prípade, ak ide o dočasnú zmenu špecifikácie, ktorá vyplýva z uloženia povinných sanitárnych alebo fytosanitárnych opatrení orgánmi verejnej moci; doplnenie pravidiel týkajúcich sa postupu zrušenia.

2. PRÁVNY ZÁKLAD

Povinnosť vypracovať túto správu sa ukladá článkom 56 ods. 2 nariadenia (EÚ) č. 1151/2012. Podľa tohto ustanovenia sa Komisii udeľuje právomoc prijímať delegované akty na obdobie piatich rokov od 3. januára 2013. Delegovanie právomoci sa automaticky predlžuje na rovnako dlhé obdobia, pokiaľ Európsky parlament alebo Rada nevznesú proti takémuto predĺženiu námietku najneskôr tri mesiace pred koncom každého obdobia.

3. VYKONÁVANIE DELEGOVANIA PRÁVOMOCI

Právomoc prijímať delegované akty sa uplatňovala na zabezpečenie riadneho a efektívneho vykonávania nariadenia (EÚ) č. 1151/2012 s cieľom zabezpečiť bezproblémový prechod od nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín a nariadenia Rady (ES) č. 509/2006 o zaručených tradičných špecialitách z poľnohospodárskych výrobkov a potravín na nový systém a zabezpečiť spravodlivé a jednotné uplatňovanie článku 31 nariadenia týkajúceho sa nepovinného výrazu kvality „horský výrobok“.

Komisia využila túto právomoc len do istej miery prijatím týchto dvoch delegovaných nariadení: delegované nariadenie Komisie (EÚ) č. 664/2014 z 18. decembra 2013, ktorým sa dopĺňa nariadenie Európskeho parlamentu a Rady (EÚ) č. 1151/2012, pokiaľ ide o stanovenie symbolov Únie pre chránené označenia pôvodu, chránené zemepisné označenia a zaručené tradičné špeciality a pokiaľ ide o určité pravidlá týkajúce sa určovania pôvodu, určité procesné pravidlá a určité dodatočné prechodné pravidlá a delegované nariadenie Komisie (EÚ) č. 665/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1151/2012, pokiaľ ide o podmienky používania nepovinného výrazu kvality „horský výrobok“ .

Komisia v súčasnosti neplánuje ďalšie využitie splnomocnenia podľa článkov nariadenia (EÚ) č. 1151/2012, podľa ktorých je Komisia oprávnená prijímať delegované akty.

V delegovanom nariadení Komisie (EÚ) č. 664/2014 sa stanovujú osobitné pravidlá pre pôvod krmív v prípade chránených označení pôvodu a pôvod surovín v prípade chránených zemepisných označení (článok 1), symboly Únie (článok 2), maximálny rozsah špecifikácie výrobku v prípade zaručených tradičných špecialít (článok 3), objasňujú sa pravidlá o námietkovom konaní v prípade spoločných žiadostí (článok 4), upravuje sa povinnosť žiadateľa oznámiť Komisii všetky relevantné informácie týkajúce sa prípadnej dohody v kontexte námietkového konania (článok 5), presnejšie sa vymedzujú procesné pravidlá pre nezanedbateľné zmeny, nepodstatné zmeny a dočasné zmeny (článok 6), zrušenie sa stáva predmetom formálneho postupu tým, že sa zosúlaďuje so štandardným registračným postupom podľa článkov 49 až 52 nariadenia (EÚ) č. 1151/2012 (článok 7), stanovujú sa prechodné pravidlá uverejňovania jednotných dokumentov v prípade chránených označení pôvodu a chránených zemepisných označení zapísaných do registra pred 31. marcom 2006 a podmienok používania symbolov, ktoré sa majú uplatňovať do 3. januára 2016, od ktorého sa nový režim podmienok používania symbolov, označení a skratiek stanovených v článku 12 ods. 3 a v článku 23 ods. 3 nariadenia (EÚ) č. 1151/2012 bude uplatňovať (článok 8), zrušuje sa nariadenie Komisie (ES) č. 1898/2006, ktorým sa ustanovujú podrobné pravidlá implementácie nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín , a nariadenie Komisie (ES) č. 1216/2007, ktorým sa ustanovujú podrobné pravidlá implementácie nariadenia Rady (ES) č. 509/2006 o zaručených tradičných špecialitách z poľnohospodárskych výrobkov a potravín (článok 9).

V delegovanom nariadení Komisie (EÚ) č. 665/2014 sa stanovujú kritériá pre uplatňovanie výrazu „horský výrobok“ na výrobky živočíšneho pôvodu (článok 1), objasňuje sa pre rôzne druhy zvierat požiadavka, aby krmivá pochádzali hlavne z horských oblastí (článok 2), stanovujú sa kritériá pre uplatňovanie výrazu „horský výrobok“ na včelárske výrobky (článok 3), stanovujú sa kritériá pre uplatňovanie výrazu „horský výrobok“ na výrobky rastlinného pôvodu (článok 4), uvádzajú sa zložky výrobkov rastlinného a živočíšneho pôvodu, ktoré môžu pochádzať z miest mimo horských oblastí (článok 5), a stanovuje sa, aké spracovateľské operácie sa môžu uskutočňovať v určitej vzdialenosti od horských oblastí (článok 6).

V súlade so spoločnou dohodou o delegovaných aktoch sa počas prípravy týchto aktov uskutočnili konzultácie s odborníkmi členských štátov v skupine expertov pre udržateľnosť a kvalitu poľnohospodárstva a rozvoja vidieka. Komisia zabezpečila, aby sa príslušne dokumenty súčasne, vo vhodnom čase a vhodným spôsobom postúpili Európskemu parlamentu a Rade.

Komisia prijala 18. decembra 2013 delegované nariadenie Komisie (EÚ) č. 664/2014 a 11. marca 2014 delegované nariadenie Komisie (EÚ) č. 665/2014. Komisia oznámila prijatie oboch delegovaných nariadení Európskemu parlamentu a Rade s cieľom umožniť týmto inštitúciám vzniesť proti nim námietky v lehote dvoch mesiacov odo dňa oznámenia.

V súvislosti s delegovaným nariadením Komisie (EÚ) č. 664/2014 bola dvojmesačná lehota na vznesenie námietok odo dňa oznámenia uvedeného aktu Európskemu parlamentu alebo Rade, ktorá je stanovená v článku 56 ods. 5 nariadenia (EÚ) č. 1151/2012, predĺžená na podnet Rady o dva mesiace.

Európsky parlament ani Rada nevzniesli žiadne námietky proti týmto dvom delegovaným nariadeniam. Po uplynutí príslušných lehôt bolo delegované nariadenie Komisie (EÚ) č. 664/2014 uverejnené 19. júna 2014 v Úradnom vestníku Európskej únie v sérii L 179 a nadobudlo účinnosť22. júna 2014 a delegované nariadenie Komisie č. 665/2014 bolo uverejnené v rovnakom vydaní Úradného vestníka Európskej únie a nadobudlo účinnosť 26. júna 2014.